Juhana Vartiainen
Juhana Mikael Vartiainen (s. 28. toukokuuta 1958 Helsinki) on suomalainen kansanedustaja. Hänet valittiin eduskuntaan vuoden 2015 vaaleissa. Ennen poliittista uraansa Vartiainen oli Valtion taloudellisen tutkimuskeskuksen (VATT) ylijohtaja.
Vartiainen on työskennellyt Ruotsin ammattiliittojen taloustutkimuslaitoksen (Fackföreningsrörelsens Institut för Ekonomisk Forskning) johtajana, Palkansaajien tutkimuslaitoksessa ja Helsingin yliopiston kansantaloustieteen laitoksella. Hän on tutkinut muun muassa talouskasvua, ammattiliittoja ja sukupuolten välisiä palkkaeroja. Vartiainen oli Tasa-arvoasiain neuvottelukunnan jäsen vuosina 1997–2002.
Vuodesta 2005 Vartiainen työskenteli Ruotsin kansallisen taloustutkimuskeskuksen (Konjunkturinstitutet) tutkimusosaston johtajana.
Vartiainen oli Valtion taloudellisen tutkimuskeskuksen (VATT) ylijohtaja huhtikuusta 2012 huhtikuuhun 2015. Hän erosi tehtävästään tultuaan valituksi eduskuntaan.
Luettuaan Karl Popperia, Karl Marxia, Väinö Linnaa ja muita Vartiainen päätyi SDP:hen vältelläkseen ääriliikkeitä.
Vartiainen oli SDP:n talouspoliittisen työryhmän jäsen ainakin vuodesta 1992 ja ainakin vielä Antti Kalliomäen ministeriaikana. Hän oli myös puolueen ehdokkaana vuoden 1995 eduskuntavaaleissa.
Vartiainen oli SDP:n jäsen vuosina 1975–2015, mutta hän erosi puolueesta ja lähti kokoomuksen ehdokkaaksi kevään 2015 eduskuntavaaleihin, koska ”en pyrkinyt, ei pyydetty, enkä tiedä olisinko suostunut” sosiaalidemokraattien ehdokkaaksi. Antti Rinne sanoi jälkeenpäin, että häntä ei olisikaan huolittu siksi, että hän vertasi tviitissään työttömiä rikkaruohoon. Vartiainen tarkoitti tviitillään, että vaikka pellosta ja työvoimasta osa menisi hukkaan, näiden määriä kannattaa silti lisätä.
Vartiainen oli pettynyt siihen, että SDP oli jäänyt ay-liikkeen vangiksi. Samalla hänen inhokkipuolueensa kokoomus osoitti ymmärtämystä hyvinvointivaltiolle ja kykyä uudistuksiin, joita tarvittiin sen pelastamiseksi työikäisten väestöosuuden laskiessa jyrkästi ja jotka mahdollistavat työvoiman tarjonnan kasvattamisen. Hän on yhä rajatusti keynesiläinen ja sanoo pyrkivänsä perustamaan politiikkansa tutkimukseen.
Vartiainen oli ehdolla Helsingin vaalipiirissä ja tuli valituksi 11 436 äänellä.
Vartiainen valittiin Helsingin kaupunginvaltuustoon vuoden 2017 kuntavaaleissa.
Vartiainen on julkaissut Scopus-tietokannassa mainitut tieteelliset artikkelit (tiedot joulukuulta 2013) ”Relative prices in monetary union and floating” (2002 Scandinavian Journal of Economics 104(2), s. 277-297) ja ”Understanding Swedish social democracy: Victims of success?” (1998 Oxford Review of Economic Policy 14(1), s. 19-39)
Lisäksi Vartiainen on ollut laatimassa tai laatinut neljä tutkimusjulkaisua, jotka on mainittu taloustieteen tutkimusjulkaisut melko kattavasti sisältävässä Econlit-tietokannassa. Näistä kaksi on julkaistu Ekonomiska Samfundets Tidskriftissä vuonna 1993, yksi Finnish Economic Papersissa vuonna 1994 ja yksi Industrial and Labor Relations Reviewssä vuonna 2006. Kaksi viimeksimainittua on yhteisjulkaisuja toisen tutkijan kanssa.
Vartiaisen puoliso on ruokakulttuurin professori Johanna Mäkelä. Heillä on vuonna 1998 syntynyt poika. Hänen äitinsä oli kieltenopettaja ja isänsä taloustutkija.